דייוויד ג'ייסון

סר דייוויד ג'ון וייט OBE (באנגלית: David John White; נולד ב-2 בפברואר 1940) המוכר בשם הבמה דייוויד ג'ייסון (באנגלית: David Jason) הוא שחקן וקומיקאי אנגלי. הוא שיחק בתפקיד דרק "דל בוי" טרוטר בסדרה הקומית המצליחה "על שוטים ואנשים", וגילם את מפקח בילוש ג'ק פרוסט בסדרת הפשע "A Touch of Frost" של רשת ITV. תפקידים בולטים נוספים שלו בטלוויזיה היו גראנוויל בסיטקום "Open All Hours", ופא לארקין בדרמה הקומית "The Darling Buds of May". בנוסף דיבב ג'ייסון את "מר קרפד" בסדרה על פי "הרוח בערבי הנחל" את דיינג'ר מאוס בסדרת האנימציה באותו שם ואת הרוזן דאקולה. ב-2003 הופיע בפעם האחרונה בתפקיד דל בוי וב-2010 פרש מתפקידו כבלש פרוסט. ב-1993 הוענק לג'ייסון תואר קצין מסדר האימפריה הבריטית (OBE), וב-2005 הוענק לו תואר אבירות, שני התארים הוענקו לו על תרומתו לתחום הדרמה. ג'ייסון זכה ארבע פעמים בפרס באפט"א לטלוויזיה (1988, 1991, 1997, 2003), ארבע פעמים בפרס הקומדיה הבריטית (אנ') (1990, 1992, 1997, 2001) ושש פעמים זכה בפרס "הטלוויזיה הלאומית" (1997, 2001, 2002 פעמיים, 2003, 2011). ב-2006 נבחר ג'ייסון במקום הראשון בסקר 50 הכוכבים הגדולים ביותר בטלוויזיה (אנ') שערכה רשת ITV כחלק מחגיגות היובל של החברה. ג'ייסון נולד באדמונטון שבלונדון. אביו, ארתור רוברט וייט, היה סבל בשוק הדגים של בילינגסגייט, ואמו, אולוון ג'ונס, שהייתה ילידת ויילס עבדה כמנקה. בפברואר 1940 ילדה אמו תאומים, אבל אחיו התאום של ג'ייסון מת בלידה. בראיון בטלוויזיה סיפר שהוא בחר את השם ג'ייסון כי אהב את הסרט "Jason and the Argonauts", ומפני שהשם דייוויד וייט היה תפוס. אחיו הבכור של ג'ייסון, השחקן ארתור וייט, נולד ב-1933. השניים שיחקו יחד בסדרת הפשע "A Touch of Frost" כשארתור הופיע בתפקיד ארני טריג ארכיונאי במשטרה, וגם ב-2008 בפנטסיה הקומית "צבע הכשף", בה ארתור גילם דמות בשם "Rerpf". ארתור וייט השתתף גם בפרק בסדרה "The Darling Buds of May". ג'ייסון רצה ללכת בעקבות אחיו ולהיות שחקן, אבל אביו התעקש שילמד מקצוע. וכך במשך שש שנים למד חשמלאות, אחר כך התחיל לעבוד כשחקן. תחילת הקריירה של ג'ייסון בטלוויזיה הייתה ב-1964 בתפקיד ברט ברדשו באופרת הסבון "Crossroads". ב-1967 גילם את קפטן פנטסטיק ותפקידים נוספים בסדרה קומית לילדים "Do Not Adjust Your Set" לצדם של אריק איידל, טרי ג'ונס, דניס קופי ומייקל פיילין. עם סיום הסדרה ב-1969 הדמות הופיעה בתוכנית לילדים "Magpie" של תיימז טלוויז'ן. ג'ייסון לוהק לתפקיד לאנס-קורפורל ג'ק ג'ונס בסדרה הקומית "הצבא של אבא" של ג'ימי פרי ודייוויד קרופט. קרופט התרשם מג'ייסון וידע שיוכל לגלם אדם מבוגר ממנו מהרבה. אולם המפיק ביל קוטון התנגד לליהוק ובחר בקלייב דאן לגלם את הדמות. ג'ייסון הופיע בסדרה הקומית של ה-BBC "יו ואני" בכיכובם של יו לויד וטרי סקוט. בשנות השבעים של המאה העשרים שיחק גם בקומדיות ברדיו כמו בתוכנית השבועית "Week Ending" (בה הופיע בקביעות בתפקיד שר החוץ הבריטי ד"ר דייוויד אוון), ובתסכיתי הרדיו של "מדריך הטרמפיסט לגלקסיה". כמו כן הופיע ג'ייסון בתוכנית הקומית "The Next Programme Follows Almost Immediately" והשתתף בשעשועונים כמו "The Impressionists" ו-"The Jason Explanation". ג'ייסון הופיע במופעים כמו זה של הקומיקאי דיק אמרי, וצד את עינו של השחקן רוני בארקר. ב-1969 הוא לוהק לסדרה "Hark at Barker" של רשת LWT בכיכובו של בארקר כלורד ראסטלס. ג'ייסון שיחק בתפקיד דית'רס גנן בן מאה. הוא השתתף גם בסדרת ההמשך "His Lordship Entertains". באותה שנה הופיע ג'ייסון בפרק "That's How Murder Snowballs" בסדרה "רנדל והופקירק" בתפקיד אייבל. ב-1973 שיחק ג'ייסון בתפקיד גרנוויל בתוכנית "Open All Hours", הראשונה מתוך האנתולוגיה "Seven of One", בה כיכב בארקר בתפקיד בעל חנות קמצן. בין השנים 1976 ל-1985 הופקו ארבע עונות של הסדרה. בסדרה "פורידג'" של ה-BBC שיחק ג'ייסון בשלושה פרקים בתפקיד בלנקו. עוד הופיע ג'ייסון לצדו של בארקר בתחפושות שונות בסדרה "Two Ronnies". בסיטקום "A Sharp Intake of Breath" של ATV שיחק ג'ייסון בתפקיד הראשי. ב-1974 שיחק בתפקיד מרגל כושל בשם אדגר בריגס בסדרה "The Top Secret Life of Edgar Briggs". ב-1979 הופיע בתפקיד בוטונס במחזה "סינדרלה" בתיאטרון רויאל בניוקאסל, בכיכובם של ליאה בל ובובי תומפסון ובבימויו של ג'ון בלקמור. ב-1976 כיכב ג'ייסון בסדרה הקומית "Lucky Feller" שכתב טרנס פריזבי והפיק המפרי ברקליי. הסדרה, שעסקה בשני אחים החיים בדרום מזרח לונדון, הייתה במובנים רבים מבשרת של הסיטקום "על שוטים ואנשים". ג'ייסון גילם כאן דמות של מטומטם הדומה ל'רודרס' ואילו פיטר ארמיטג' גילם את האח הפיקח שביניהם. האחים נסעו במכונית קומית המזכירה את הוואן של האחים טרוטר. בשנות השמונים של המאה העשרים עבד ג'ייסון עם חברת ההפקה "קוסגרוב הול", והיה האמן שהופיע במספר הפקות שלהם של תוכניות טלוויזיה לילדים. בין התוכניות בהן השתתף היו "דיינג'ר מאוס" עם טרי סקוט, סרט האנימציה "The BFG", "הרוזן דאקולה", הוגו בסדרה "ויקטור והוגו" ומר קרפד בסדרה על פי "הרוח בערבי הנחל". כל התוכניות הופקו עבור תיימז טלוויז'ן / ITV על ידי קוסגרוב הול. עוד דיבב ג'ייסון את סנטה קלאוס ב-"Father Christmas and the Missing Reindeer", את רולה פולר בסדרה "The Adventures of Dawdle the Donkey", ובסרטים "Wombling Free" וב"ילדי המים". ב-1981 התחיל ג'ייסון לשחק בתפקיד הפופולרי ביותר שלו, דל בוי טרוטר, בקומדיית המצבים של ה-BBC "על שוטים ואנשים", שיצר ג'ון סאליבן. דל-בוי הוא בחור פיקח המתפרנס מעסקים מפוקפקים בפקהם שבדרום לונדון. הוא סוחר במוצרים זולים, גנובים או מזויפים. עוזרו ושותפו לעסקים הוא אחיו הצעיר רודני, בגילומו של ניקולס לינדהרסט. עוד עוזר ומפריע בעסקים הוא סבא שלהם (בגילומו של לנרד פירס), ובפרקים מאוחרים יותר הדוד אלברט (בגילומו של באסטר מריפילד). ב-1999 כיכב בתפקיד קפטן פרנק בק בסרט הטלוויזיה של ה-BBC "כל אנשי המלך" אודות מלחמת העולם הראשונה. הוא זכה לשבחים על שורה של תפקידים בהם סקוליון בסדרה "Porterhouse Blue" (עבור ערוץ 4), וסידני "פופ" לרקין בסדרה "The Darling Buds of May" המבוססת על הרומן של ה. אי. בייטס (אנ') בהשתתפות קתרין זיטה-ג'ונס באחד מתפקידיה הראשונים. ב-1992 חתם ג'ייסון עם רשת ITV על חוזה ארוך טווח לככב בסדרת הטלוויזיה "A Touch of Frost" בתפקיד מפקח בילוש ג'ק פרוסט. בספטמבר 2006 נבחר ג'ייסון במקום הראשון מבין "כוכבי הטלוויזיה הגדולים" בסקר של ITV שנערך בקרב קהל הצופים. בדצמבר 2006 כיכב ב"אבא חורף של טרי פרצ'ט" בתפקיד אלברט. בתחילת 2007 כיכב בדרמה הקומית "Diamond Geezer" (גרנדה טלוויז'ן/ITV), שלושה פרקים באורך 90 דקות כל אחד. במרץ 2008 כיכב בתפקיד סתמרוח ב"צבע הכשף של טרי פרצ'ט" ובדרמה בשני חלקים של ITV בשם "Ghostboat". ב-16 בספטמבר 2008 הודיע ג'ייסון שיפרוש מתפקידו כג'ק פרוסט, אחרי 16 שנים שגילם את הדמות. בסתיו 2008 שודרו שלושה פרקים חדשים, ופרק הסיום בשני חלקים שודר ב-2010. ב-2011 פנה אל ג'ייסון מנהל ה-BBC דני כהן, והציע לו שלושה תסריטים. מהם צולם פיילוט לסדרה "The Royal Bodyguard" שהוצג בפסטיבל הסרטים של אדינבורו. הפיילוט שודר ב-BBC בבוקסינג דיי אבל קיבל ביקורות פושרות. ב-1993 הוענק לג'ייסון תואר קצין מסדר האימפריה הבריטית (OBE), וב-2005, שתים עשרה שנים אחר כך, ביום ההולדת של המלכה הוענק לו תואר אבירות על תרומתו לתחום המשחק והקומדיה. ג'ייסון חי במשך 18 שנה עם חברתו, השחקנית הוולשית מייפאני טאלוג (אנ'), וסעד אותה במחלת הסרטן בה חלתה עד למותה ב-1995. בעקבות ניסיון זה הקים ג'ייסון ארגון צדקה "קרן דייוויד ג'ייסון" לילדים החולים במחלה סופנית. ב-2001 בגיל 61 הפך ג'ייסון לאב מחברתו לחיים ג'יל הינצ'קליף שילדה את בתם. ג'ייסון והינצ'קליף התחתנו ב-30 בנובמבר 2005. באוקטובר 2013 יצאה לאור האוטוביוגרפיה של ג'ייסון "David Jason: My Life". במרץ 2023 גילה ג'ייסון שהוא אב לבת ממערכת יחסים קצרה ב-1970. אנימציה מדיה וקבצים בנושא דייוויד ג'ייסון בוויקישיתוף דייוויד ג'ייסון, במסד הנתונים הקולנועיים IMDb (באנגלית) דייוויד ג'ייסון, באתר AllMovie (באנגלית) דייוויד ג'ייסון, במסד הנתונים הקולנועיים KinoPoisk (ברוסית) דייוויד ג'ייסון, באתר MusicBrainz (באנגלית) דייוויד ג'ייסון, באתר Discogs (באנגלית) הביוגרפיה של דייוויד ג'ייסון באתר Television Heaven ריאיון עם דייוויד ג'ייסון "David Jason". www.bradleywalsh.co.uk. 9 בספטמבר 2006. נבדק ב-10 במאי 2012. {{cite web}}: (עזרה) Moreton, Cole (18 בדצמבר 2011). "David Jason on Europe, X Factor and returning to the BBC". Daily Mail. London. {{cite news}}: (עזרה) "Sir David quitting Touch of Frost". BBC News. 16 בספטמבר 2008. נבדק ב-16 בספטמבר 2008. {{cite news}}: (עזרה) The London Gazette: no. 58099. p. 12615. 15 September 2006. Retrieved 5 September 2010. Richard Alleyne, ‏David Jason's new role as father at 61, The Telegraph, 27 February 2001 "David Jason shares his Only Fools and Horses secrets". Daily Telegraph. 10 באוקטובר 2013. נבדק ב-25 באוקטובר 2013. {{cite web}}: (עזרה) https://www.bbc.com/news/uk-wales-65103275